Sekar Wreda
Olih: I Putu Suwéka Oka Sugiharta
Risedek para pangayahé ring Karang Sastra bincuh mikamkamin karya agungé mipilang aksara.Yan tatasang ring sekala, sami pada bincuh ngincegang amongané soang-soang. Yukti yan sekalané nénten wénten sané apil ring amongan. Ida Sang Kreta sané tan mararian tilik mapangawas mapajar banban, “Dadi bincuh kéwala tusing dadi bungeng.”
Apan tél wacanan Sang Kreta nyuksma
pisan, arang sané nglingayang. Riastun kapiragi nanging nénten banget
kapikayunin. Akéhan tetep ripet magarapan. Minab akéh sané marasa-rasa pinih
inceg, pinih lesu ngindikang karyané. Nénten tangeh ngamedalang baos sigug ring
sametoné. Ida Sang Kreta wantah ica ngaksi indiké asapunika. Yukti sampun sué
katatasang ring saunduhing kecap sastrané, bikas manusané matios-tiosan.
Riastun polih amongan ngéncakang karya
suci ngénterang aksara, nénten majanten pacang prasida ngimpasang sakéng idep,
wak, miwah parilaksanané ala. Karya-karya agung mipilang aksarané kapantesang
pisan karamianin gegodan. Réh pacang pralabda ngembasang janma paripurna. Jenar
pisan nénten wénten janma paripurna sané kantun mapangidep ala.
Saged kadi panarkan Sang Kreta. Sakéng
ketian pangayahé wantah wénten adiri sané parek nangkilin Ida. Sampun katatasan
olih Sang Kreta, I Buyar mararian ngulat aksara. Sesampuné sué matatimbang
néwék, raris ipun murunang raga parek ring Sang Kreta saha nyumbah. “Duh
lugrayang titiang janma kalintang jugul mangkin sampun purun manangkilin
linggih Iratu. Domogi titiang nénten kasengguh wangla sangkaning kanambetané
punika. Nanging malih pisan lugrayang titiang, yéning nénten tunasang panyenar
raris kantos padem titiang pacang liputin simuh. Mapan marasa-rasa bincuh ring
déwék sampun sareng bincuh nabehin karya mipilang aksara. Nanging yéning nénten
raris patut ring sulur punika ngawé titiang ajerih. Riastun titiang inceg
nanging idepé bungeng. Manawita singsal atur titiangé tur mapala pati pacang
lungsur titiang. Dumogi ring panumadian titiangé sané jagi rauh nénten alpa
mipilang aksara antuk pamargi sané patut.”
Ida Sang Kreta tusta rena ngrenga atur I
Buyar. Saha Ida Ngandika, “Kamulan yan alihang di ketékan karyané ada ané madan
nista, madia, muah utama. Makéjang ento mapikolih nanging ada pabinayané.”
“Sampura dahat titiang sampun purun
nyalung. Sapunapi mangda karya agungé manados utama?”
“Ada srana ané musti aturang tekén
linggih watek dewata-dewatiné, kéto mase kapining sarwa praniné.”
“Sinampura dados Linggih Iratu tan tatas
majarang sakéng pangawit karyané. Makadi masilib-siliban yan sapuniki.”
“Sranané ene pingit pesan. Tantuné tuah
dadi orahang tekén anaké ané matakon baan sreda bakti. Lénan tekén ento tusing
dadi orahang. Dudu gawé, dudu sastra palané.”
“Napi wastan sranané punika?”
“Adané Sekar Wreda, sukil pesan tongosné
ngalih.”
“Raris sira sané pacang prasida
ngeniang?”
“Cening jani bakal titahang Bapa
mangalih.”
I Buyar irika makesiab tur digelis
maatur, “Sinampura dahat. Napiké titiang sané tambet kalintang pacang prasida
mikolihang?”
“Jani Bapa maicaang panugrahan. Kemu
Cening majalan ngaja kanginang. Eda runyuh tekén gegodan. Yén marasa kénken
rawatang ulat-ulatan aksarané di déwéké.”
Risampuné maatur sumbah, I Buyar mangkat
ngalér kanginang. Riastun akéh pangayah sastrané sané masesimbing, nalih I
Buyar daya réh ngelidin amongan, ipun nénten ngwangdéang tindakané. Sesampun
doh lintang sakéng wates desané, irika I Buyar angob ngantenang alas giriné
mapadu, makadi sedek magelut makasih-kasihan. Aun-auné tulia saput mangda sang
kalih nénten kimud mapakasihan. Ring sornyané wénten wé membah lantang malémad
makadi senteng pragina jogédé. Toyané kapikantenang masawang dadu sakéng doh.
Tan Karasanin I Buyar saget sampun rauh ring Jagat Puspa Negarané. Irika
sakancan sekaré mentik naram. Nénten wénten tumuuh tiosan sajabaning sekar.
Ring kenehné I Buyar pati taken, yan
amunika akéh sekaré sané kén minab kasengguh Sekar Wreda. I Buyar Angob
ngiwasin sarwa sekaré, akéh sané durung naenin
kaiwasin. Sedeng kalangena ngiwasin sarwa sekaré, I Buyar makesiab wiréh
matengeran wénten kadi anak sedek marerembugan ring bet sekaré. “Ada manusa
dini. Lan aturang kén Linggih Ida Sang Prabu Padma Raja.”
“Lan énggalin apang tusing kasépan. Nyén
nawang manusané ené bakal madaya corah. Telah nyanan nyama-nyama iraga dustaina.”
Wau kasumekenang, I Buyar manados tangeh
yéning sekaré sareng kalih sane maparembugan. Ring kenéhné I Buyar ajerih
pisan. Sawiréh wau mangkin ngiwasin wénten sekar marembugan. Nanging gelis ipun
eling ring tél wecanan Sang Kreta. Sesampuné ngrawatang ulat-ulatan aksarané, I
Buyar manados purun nakénin sekaré kalih.
“Kaping riin lédangang aksamayang
titiang, sampun purun makadi mangkin ngranjingin désan Jero Sekar maka kalih.
Titiang I Buyar sakéng Karang Sastra. Rauh titiangé meriki nénten matetujon
dusta, nanging sangkaning katitah olih Ida Sang Kreta ngruruh sekar srana yadnya
pamipil aksara. Mangda prasida lanus karya agungé ring Karang Sastra.”
“Tiang I Ratna Putih, niki adin tiangé
Ratna Dadu. Pacanggahan tiangé wantah kamulan ring panepin desané. Yan yukti
kadi punika, mangkin Jero manusa jaga anter titian nangkilin Ida Sang Prabu
Padma Raja.”
Nénten sué ring margi raris I Buyar lan
sekaré kalih sampun rauh ring purin Ida Sang Prabu Padma Raja.
Pomahan wadwa sekaré miwah Purin Ida
Sang Prabu ring Jagat Puspa Negara sami kawangun antuk manik madu. Irika
nyangluh ambun sekar miwah maduné macapuh naut kayun. Candi béntar puriné
mapinda kampid kupu-kupu becik pisan. Sarwi sekaré majéjér pangus ngemit purin
Ida Sang Prabu. Samian tangar réh nembénin wénten manusa tangkil ka puri.
Nanging sesampuné katlatarang antuk sumeken olih I Sekar makakalih, bala sekaré
ngrarisang ngranjingin puriné.
Sedek I Buyar Kasarengin sekaré kalih
rauh ring Balé Paséban. Sang Prabu Padma Raja sedek katangkilin olih purohita,
patih, arya, demung, tumenggung, rangga,
miwah sane tiosan. Sang Prabu kaget pisan wiréh sampun sué tan wénten manusa
sané manangkilin. Sesampuné Sang Prabu mapitakén ring I Buyar, ipun digelis
nyawis maduluran sumbah “Lugrayang titiang Sang Prabu riantukan sampun purun
ngranjingin wawidangan druwén Iratu. Tangkil titiangé meriki wantah katitah
olih Ida Sang Kreta ngruruh Sekar Wreda jagi anggén Srana Karya.”
Sesampuné sué nimbang kayun Ida Sang
Prabu ngandika, “Yéning ané tawang gelah sasukat madeg Ratu di Puspa Negara.
Kondén taén gelah mireng panjaké ané madan Sekar Wreda.”
Wau puput Ida Sang Prabu ngruntuhang
wecana raris Ida Bagawanta Kamala Petak nyumbah kadulurin atur, “Yan makadi
titiang becikan ngiring sareng-sareng tangkilin Ida Sang Kreta. Pradé tan iwang
antuk titian nimbangang néwék, pastika Sekar Wredané punika utama pisan.
Ngiring puniki anggén jalaran nyihnayang sapasira pantaraning sekaré sané pinih
utama. Mangda pawiwilané ring Puspa Negara digelis polih panepas.”
Risampuné malih matimbang ring kayun,
Ida Sang Prabu cumpu pisan ring atur Ida Bhagawanta Kamala Petak. Sarwi sekaré
ring Puspa Negara kaarahin mangda rahinané bénjang paum ring ajeng puriné.
Irika I Buyar wau naler nguningin yéning
sampun makudang-kudang warsa Jagat Puspa Negarané rendeng wiréh soang-soang
sekaré pada nyumbungang raga pinih utama. Akéh naler sané mautsaha mregejain
linggih Sang Prabu Padma Raja.
Benjang semengné, ngrupuké sampun ramia
sekaré sané mapupul ring ajeng purine. Mategepan pisan rupan sekaré. Wénten
sané mawarni petak, dadu, bang, wilis, kuning, jingga, pelung, ireng, brumbun,
miwah sane tiosan. Wénten sané pawakannyané becik kantos kaon pisan. Wénten
sané maambu miik kantos bengu, andih, tur pedes. Wénten sané marupa batu, les,
besi, temaga, timah, perak, mas, mirah, manik, miwah inten. Wénten taler sané
alit lamen tunguné kantos lamén umahé.”
Sesampuné karasayang jangkep Ida Sang
Prabu Padma Negara raris ngajakin sarwa sekaré mangda sareng-sareng nangkilin
Ida Sang Kreta ring Karang Sastra. Yéning Sang Kreta sampun nepasin sapasira
sane kasengguh pinih utama pantaraning sarwa sekaré. Ida Sang Prabu masemaya
pacang nyukserahahang linggih Idané. Irika sekar-sekaré sané rumasa andel
masuryak girang. Pada-pada ngrasayang pangus pacang ngentosin Prabu Padma
Raja.
Mangkin caritayang I Buyar lan sarwa
sekaré sampun malih rauh ring Karang Sastra. Irika para pangayah aksarané
sengagan ngiwasin sarwi sekaré marerod.
Wénten sané ajerih, ngraris nyurat sesuratan sané serem-serem. Wénten sané madalem
sekare sané alit-alit tur lingsir karejek olih sekaré sane agengan, raris
ngripta sesuratan sedih-sedih. Wénten sane angob ngiwasin sekaré, raris nyurat
reriptayan marasa basa angob. Wénten sane ngrasayang banyol ngiwasin rupan
sekaré tan kadi patut, raris ngripta carita sané baud-baud.
Digelis I Buyar Nagkilin Ida Sang Kreta,
kadulurin sembah nunasang panepas sané kén mawasta Sekar Wreda. Ida Sang Kreta
Ica raris mapajar, “Ané madan Sekar Wreda tusing ada lén kala para pangayah
sastrané nyak adung ajak kaluihan sekaré. Nyurat ané lung-luung, ané luih-luih
tusing ja anggon mapragalba, ngengkigin anak lén. Pocol, amongkén ja melah
bungané yéning di kenehné ajum misi iri ati. Kéto masé pangawiné amongkén ja
luung reriptané yan kondén sida ning kenéhné tusing lakar mawiguna.”
Irika raris sombong-sombong sarwi sekaré
runtuh. Sami pada-pada eling ring raga, eling masameton masawitra. Sapunika
taler para pangawiné tangeh ring soang-soang kaiwangannyané. Ngangkénin
manjakin aksara nanging mrécakné tan rarian. Para pangawi miwah sarwa kabecikan
sekaré masemaya pacang ngripta sané patut-patut, matetujon nreptiang jagat.
Pungkas karya agung mipilang aksarané kaucap paripurna wiréh samian pangawiné
ngeniang Sekar Wredané soang-soang. Punika kaanggén srana ngastiti Widi.
Sapunika naler samian sekaré ngeniang pangawi sané anut. Pangawiné rikalané
lebar kaucap layu sekar. Sarirané manados layon nanging mrik sesuratané tan
dados ical. Sarwa sekaré sané mentik naram setata urip ring Karang Sastrané.
Sekar-sekaré punika kabaosang tan prasida alum.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn bjn_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn zsm_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn